ประกาศกรมปศุสัตว์
เรื่อง
กำหนดหลักเกณฑ์และเงื่อนไขในการนำเข้าอาหารสัตว์ซึ่งมาจากโคหรือมีส่วนผสมที่มาจากโค
หรือผลิตภัณฑ์ที่มาจากโคที่มีความเสี่ยงต่อโรควัวบ้า
พ.ศ. ๒๕๖๑
 

เพื่อเป็นการป้องกันความเสี่ยงต่อโรควัวบ้าจากการนำเข้าอาหารสัตว์ที่มาจากโคหรือมีส่วนผสมที่มาจากโคหรือผลิตภัณฑ์ที่มาจากโคที่มีความเสี่ยงต่อโรควัวบ้าที่นำเข้าในราชอาณาจักร

อาศัยอำนาจตามความในข้อ
๑๐ ของประกาศกระทรวงเกษตรและสหกรณ์ เรื่อง กำหนดลักษณะและเงื่อนไขของอาหารสัตว์ที่ห้ามนำเข้าซึ่งมีความเสี่ยงต่อโรควัวบ้า
พ.ศ. ๒๕๖๐ อธิบดีกรมปศุสัตว์จึงออกประกาศไว้ ดังต่อไปนี้

ข้อ
๑ ประกาศนี้เรียกว่า ประกาศกรมปศุสัตว์
เรื่อง
กำหนดหลักเกณฑ์และเงื่อนไขในการนำเข้าอาหารสัตว์ที่มาจากโคหรือมีส่วนผสมที่มาจากโคหรือผลิตภัณฑ์ที่มาจากโคที่มีความเสี่ยงต่อโรควัวบ้า
พ.ศ. ๒๕๖๑

ข้อ
๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ กำหนดให้อาหารสัตว์ที่มาจากโค ดังต่อไปนี้
เป็นอาหารสัตว์ที่มีความเสี่ยงต่อโรควัวบ้าต้องได้รับการรับรองแหล่งผลิตจากกรมปศุสัตว์ก่อนการนำเข้าในราชอาณาจักร
(๑)
เนื้อป่น (Meat Meal)
(๒)
เนื้อป่นสกัดไขมัน (Degreasing Meat Meal)
(๓)
เนื้อและกระดูกป่น (Meat And Bone Meal, MBM)
(๔)
กระดูกป่น (Bone Meal)
(๕)
กากไขมัน (Greaves)
(๖)
ไขมันสกัด (Tallow)
(๗)
อนุพันธ์ของไขมันสกัด (Tallow derivatives)
(๘)
เจลาตินและคอลลาเจนที่ได้จากกระดูก (Gelatine And Collagen From Bones)
(๙)
ไดแคลเซียมฟอสเฟต (Dicalcium Phosphate)
(๑๐)
เลือดป่น (Blood Meal)
(๑๑)
ผลพลอยได้จากเลือด (Blood By - Products Meal)
(๑๒)
พลาสมาผง (Plasma Powder)
(๑๓)
ผลิตภัณฑ์ที่มีส่วนผสมจากโค ตาม (๑) - (๔)
ยกเว้นผลิตภัณฑ์ที่นำเข้าจากประเทศที่อยู่ในกลุ่มประเทศที่ ๑ (กลุ่มประเทศที่มีความเสี่ยงต่อโรควัวบ้าน้อยมาก
(Negligible Risk)) และไม่มีประวัติการเกิดโรควัวบ้ามาก่อน

ข้อ
๔ อาหารสัตว์ตามข้อ ๓
ที่ได้รับการตรวจรับรองแหล่งผลิตจากกรมปศุสัตว์ ให้มีอายุการรับรองคราวละห้าปี
นับแต่วันที่กรมปศุสัตว์มีหนังสือแจ้งผลการตรวจรับรอง หากพ้นกำหนดอายุการรับรอง
และผู้นำเข้าอาหารสัตว์ประสงค์จะนำเข้าอาหารสัตว์จากแหล่งผลิตดังกล่าว
ต้องจัดให้มีการตรวจสอบและรับรองแหล่งผลิตอาหารสัตว์ดังกล่าวอีกครั้งหนึ่ง

ข้อ
๕ กรณีที่มีการนำเข้าอาหารสัตว์ตามข้อ
๓ และเจ้าหน้าที่กรมปศุสัตว์ยังไม่ได้เดินทางไปตรวจรับรองแหล่งผลิต
ให้อธิบดีกรมปศุสัตว์มีอำนาจสั่งผ่อนผันการนำเข้าอาหารสัตว์จากแหล่งผลิตนั้นได้โดยให้ใช้หนังสือรับรองสุขภาพ
(Certificate of Health) ที่รับรองโดยหน่วยงานราชการที่รับผิดชอบของประเทศผู้ผลิตนั้นประกอบการนำเข้าทุกครั้ง
จนกว่ากรมปศุสัตว์จะให้การรับรองตามข้อ ๔
และการผ่อนผันดังกล่าวจะสิ้นสุดเมื่อแหล่งผลิตนั้นได้รับการตรวจรับรองจากเจ้าหน้าที่ของกรมปศุสัตว์หรืออธิบดีกรมปศุสัตว์จะสั่งระงับการผ่อนผัน

ข้อ
๖ อาหารสัตว์ตามข้อ ๓ ต้องมีหนังสือรับรองสุขภาพ
(Certificate of Health) โดยเป็นไปตามเงื่อนไขการนำเข้า
(Requirement) ที่ประเทศไทยและประเทศคู่ค้าตกลงกันเรียบร้อยแล้วในระหว่างการเจรจาให้ใช้หนังสือรับรองสุขภาพ
(Certificate of Health) แบบเดิมโดยอนุโลม

ข้อ
๗ การนำเข้าอาหารสัตว์และผลิตภัณฑ์ตามประกาศนี้
อนุญาตให้นำเข้ามาเพื่อใช้สำหรับเลี้ยงสุนัขและแมว (Pet Food) เท่านั้น ยกเว้นกรณีนำเข้าจากกลุ่มประเทศที่
๑ (กลุ่มประเทศที่มีความเสี่ยงต่อโรควัวบ้าน้อยมาก (Negligible Risk)) และไม่มีประวัติการเกิดโรควัวบ้ามาก่อน สามารถนำไปใช้สำหรับเลี้ยงสัตว์ชนิดอื่นได้
แต่ห้ามนำไปใช้สำหรับเลี้ยงสัตว์เคี้ยวเอื้อง


ประกาศ
ณ วันที่ ๖ มิถุนายน พ.ศ. ๒๕๖๑
สรวิศ ธานีโต
ผู้ตรวจราชการกระทรวงเกษตรและสหกรณ์
รักษาราชการแทนอธิบดีกรมปศุสัตว์



ปุณิกา/จัดทำ
๗
มกราคม ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๑๘๗ ง/หน้า ๑๗/๖ สิงหาคม ๒๕๖๑